N A C R T

Na osnovu člana 39 Zakona o turističkim organizacijama („Sl.list RCG“ br.11/04, 46/07, „Sl. list CG“ br. 73/10, 40/11, 45/14, 42/17 i 27/19), članova 1 i 2 Pravilnika o razvrstavanju djelatnosti za koje se plaća članski doprinos turističkim organizacijama (,,Sl.list CG“, broj 36/13) člana 7 stav 1 tačka 3 Zakona o finansiranju lokalne samouprave ("Službeni list Crne Gore", broj 03/19), člana 38 stav 1 tačka 8 Zakona o lokalnoj samoupravi („Službeni list Crne Gore“, broj 02/18, 34/19) i člana 36 Statuta Opštine Kotor („Sl.list CG“-opštinski propisi“ br. 37/19), Skupština Opštine Kotor je na sjednici održanoj dana \_\_\_\_\_\_\_\_\_\_\_ donijela

**ODLUKU**

**o visini, načinu obračuna i plaćanja članskog doprinosa Turističkoj organizaciji Opštine Kotor**

Član 1

Ovom Odlukom utvrđuje se visina , način obračunavanja i plaćanja članskog doprinosa kojeg plaćaju sva pravna lica, fizička lica i preduzetnici koji na teritoriji opštine Kotor imaju svoje sjedište ili organizacionu jedinicu, odnosno društvo koje obavlja turističku, ugostiteljsku i/ili sa turizmom neposredno povezanu djelatnost.

Član 2

Osnovni elementi za utvrđivanje visine članskog doprinosa su:

-grupe djelatnosti

-iznos poslovnih prihoda koje član ostvari u godini prije godine za koju se utvrđuje članski doprinos umanjen za iznos poslovnih rashoda.

Član 3

Visina članskog doprinosa za djelatnosti koje su razvrstane Pravilnikom o razvrstavanju djelatnosti za koje se plaća članski doprinos turističkim organizacijama ("Sl. list CG", br. 36/13), utvrđuje se na sljedeći način:

---------------------------------------------------------------------------------------------------------------------

Godišnji

iznos poslovnih prihoda

umanjen za iznos

poslovnih rashoda (u € ) Godišnji iznos članskog doprinosa ( u €)

---------------------------------------------------------------------------------------------------------------------

I grupa II grupa III grupa IV grupa V grupa

---------------------------------------------------------------------------------------------------------------------

0,00 – 5000,00 100,00 90,00 80,00 70,00 60,00

---------------------------------------------------------------------------------------------------------------------

5.001,00 – 15.000,00 150,00 130,00 110,00 90,00 70,00

---------------------------------------------------------------------------------------------------------------------

15.001,00 – 50.000,00 200,00 180,00 160,00 140,00 120,00

---------------------------------------------------------------------------------------------------------------------

50.001,00 – 100.000,00 400,00 350,00 300,00 250,00 150,00

---------------------------------------------------------------------------------------------------------------------

100.001,00 – 250.000,00 600,00 500,00 400,00 300,00 200,00

---------------------------------------------------------------------------------------------------------------------

250.001,00 -500.000,00 1.000,00 800,00 600,00 400,00 300,00

---------------------------------------------------------------------------------------------------------------------

500.001,00 -750.000,00 2.000,00 1.800,00 1.400,00 1.000,00 600,00

---------------------------------------------------------------------------------------------------------------------

750.001,00 -1.000.000,00 3.000,00 2.800,00 2.600,00 2.400,00 1.000,00

---------------------------------------------------------------------------------------------------------------------

1.000.001,00 – 3.000.000,00 5.000,00 4.000,00 3.000,00 2.500,00 1.500,00

---------------------------------------------------------------------------------------------------------------------

3.000.001,00-5.000.000,00 7.000,00 5.000,00 4.000,00 2.500,00 1.800,00

---------------------------------------------------------------------------------------------------------------------

Preko 5.000.000,00 10.000,00 8.000,00 6.000,00 4.000,00 2.000,00

Član 4

Obveznik plaćanja članskog doprinosa tokom godine, akontaciju članskog doprinosa iz člana 3 ove odluke, plaća mjesečno do kraja tekućeg mjeseca za prethodni mjesec u visini 1/​12 utvrđene visine članskog doprinosa.

Ako se, zavisno od početka ili prestanka obavljanja djelatnosti obveznika tokom godine, obračun vrši za kraći period, mjesečna akontacija se utvrđuje tako da se utvrđeni iznos iz člana 3 ove odluke dijeli sa odgovarajućim brojem mjeseci za koje se vrši obračun.

Član 5

Obveznici plaćanja članskog doprinosa su dužni do 31.03. tekuće godine Sekretarijatu za lokalne prihode, budžet i finansije opštine Kotor, iskazati i prijaviti ostvarene poslovne prihode za proteklu godinu umanjene za iznos poslovnih rashoda pojedinačno za svaku organizacionu jedinicu u kojoj se obavlja turistička, ugostiteljska i/ili sa turizmom neposredno povezana djelatnost.

Obveznik plaćanja članskog doprinosa dužan je da nadležnom organu prijavi prihod za predhodnu godinu umanjen za iznos poslovnih rashoda, iskazan pojedinačno za svaku organizacionu jedinicu na obrascu PPČD koji je sastavni dio ove Odluke, kao i akt nadležnog organa kojim se utvrđuje djelatnost obveznika.

Obrazac prijave biće objavljen na sajtu Opštine Kotor.

Član 6

Članski doprinos se uplaćuje na žiro račun br. 530-922-3207-30.

Prikupljena sredstva od članskog doprinosa koriste se na način da:

- 60% pripada turističkoj organizaciji Opštine Kotor

- 40% pripada Nacionalnoj turističkoj organizaciji.

Član 7

Visina članskog doprinosa i način plaćanja utvrđuje se rješenjem organa nadležnog za poslove lokalnih javnih prihoda.

Organ iz stava 1 ovog člana vrši i poslove naplate i kontrole naplate članskog doprinosa.

Član 8

Novčanom kaznom u iznosu od 500 eura do 20.000 eura kazniće se za prekršaj pravno lice ako ne plati članski doprinos u propisanom roku i visini.

Za prekršaj iz stava 1 ovog člana kazniće se i odgovorno lice u pravnom licu novčanom kaznom u iznosu od 250 eura do 2.000 eura.

Za prekršaj iz stava 1 ovog člana kazniće se preduzetnik novčanom kaznom u iznosu od 250 eura do 6.000 eura.

Za prekršaj iz stava 1 ovog člana kazniće se i fizičko lice novčanom kaznom u iznosu od 250 eura do 2.000 eura.

Član 9

Na sva pitanja koja koja nijesu uređena ovom odlukom, primjenjivaće se odredbe Zakona o turističkim organizacijama i Zakona o poreskoj administraciji.

Član 10

Stupanjem na snagu ove Odluke prestaje da važi Odluka o visini, načinu obračuna i plaćanja članskog doprinosa Turističkoj organizaciji opštine Kotor ( „Sl.list opštine Kotor“ , br. 09/05 od 03.08.2005 i „Sl. list CG-opštinski propisi“ br. 03/15 od 19.01.2015.god.)

Član 11

Ova Odluka stupa na snagu osmog dana od dana objavljivanja u “Službenom listu CG – opštinski propisi”.

## SKUPŠTINA OPŠTINE KOTOR

**Broj: 01-\_\_\_\_\_\_\_\_\_\_\_\_\_\_\_ Predsjednik Skupštine,**

**U Kotoru,\_\_\_\_\_\_\_\_\_\_\_\_\_\_ 2019. godine Jovo Suđić**

**OBRAZLOŽENJE**

PRAVNI OSNOV ZA DONOŠENJE

Pravni osnov za donošenje ove odluke sadržan je u članu 39 stav 2 i stav 3 Zakona o izmjenama i dopunama Zakona o turističkim organizacijama („Sl.list RCG“ br.11/04, 46/07, „Sl. list CG“ br. 73/10, 40/11, 45/14, 42/17 i 27/19) kojim je propisano da Opštine svojim propisom uređuju visinu i način obračunavanja i plaćanja članskog doprinosa.

Članom 38 stav 1 tačka 8 Zakona o lokalnoj samoupravi (,,Sl.list Crne Gore“, broj: 2/2018) propisano je da Skupština uvodi i utvrđuje opštinske poreze, takse, naknade i druge sopstvene prihode.

Član 36 stav 1 tačka 9 Statuta Opštine Kotor ("Službeni list Opštine Kotor-opštinski propisi" broj 37/19) propisuje da Skupština Opštine uvodi i utvrđuje opštinske poreze, takse, naknade.

RAZLOZI ZA DONOŠENJE I SADRŽAJ ODLUKE

Priprema nacrta Odluke o visini, načinu obračunavanja i plaćanja članskog doprinosa Turističkoj organizaciji Opštine Kotor bila je neophodna radi usklađivanja sa odredbama Zakona o turističkim organizacijama („Sl.list RCG“ br.11/04, 46/07, „Sl. list CG“ br. 73/10, 40/11, 45/14, 42/17 i 27/19).

Izmjenama i dopunama Zakona o turističkim organizacijama („Sl.list Crne Gore“ br. 27/19) izmijenjene su odredbe kojima se uređuje članski doprinos. Naime, stavom 1 člana 37 Zakona propisano je da članski doprinos plaćaju pravna lica, fizička lica i preduzetnici koji na teritoriji opštine u kojoj je osnovana lokalna turistička organizacija imaju svoje sjedište ili organizacionu jedinicu, odnosno društvo koje obavlja turističku, ugostiteljsku i/​ili sa turizmom neposredno povezanu djelatnost. Stavom 2 navedenog člana propisano je da su navedeni subjekti dužni da nadležnom organu opštine na čijoj teritoriji posluju, iskažu i prijave ostvarene poslovne prihode umanjene za iznos poslovnih rashoda pojedinačno za svaku organizacionu jedinicu u kojoj se obavlja turistička, ugostiteljska i/​ili sa turizmom neposredno povezana djelatnost.

Iz navedenog proizilazi da se izmjenama Zakona predviđa drugačiji osnov za obračunavanje visine članskog doprinosa, tj. na osnovu ostvarene dobiti- ostvareni poslovni prihodi umanjeni za iznos poslovnih rashoda. Imajući u vidu navedeno, bilo je potrebno pristupiti pripremi nove Odluke koja će biti u skladu sa citiranim odrebama Zakona.

**OBJAŠNJENJE ZA ODREDBE**

Sekretarijat za lokalne prihode, budžet i finansije Opštine Kotor pripremio je nacrt ove odluke kako bi istu uskladio sa Zakonom o izmjenama i dopunama Zakona o turističkim organizacijama (,,Sl.list CG“ broj 27/19), te kako bi na što efikasniji način regulisao visinu, način obračunavanja i plaćanja članskog doprinosa u Turističkoj organizaciji Opštine Kotor.

Članom 1 nacrta Odluke određen je obveznik članskog doprinosa u skladu sa članom 37 Zakona o turističkim organizacijama kojim je propisano da članski doprinos plaćaju pravna lica, fizička lica i preduzetnici koji na teritoriji opštine u kojoj je osnovana lokalna turistička organizacija imaju svoje sjedište ili organizacionu jedinicu, odnosno društvo koje obavlja turističku, ugostiteljsku i/​ili sa turizmom neposredno povezanu djelatnost. Stavom 2 navedenog člana propisano je da navedeni subjekti su dužni da nadležnom poreskom organu opštine na čijoj teritoriji posluju, iskažu i prijave ostvarene poslovne prihode umanjene za iznos poslovnih rashoda pojedinačno za svaku organizacionu jedinicu u kojoj se obavlja turistička, ugostiteljska i/​ili sa turizmom neposredno povezana djelatnost.

Članom 2 nacrta Odluke propisano je da su osnovni elementi za utvrđivanje članskog doprinosa grupa djelatnosti i iznos poslovnih prihoda umanjen za iznos poslovnih rashoda koje član ostvari u godini prije godine za koju se utvrđuje članski doprinos.

Članom 38 Zakona propisano je da se razvrstavanje djelatnosti po grupama vrši po propisu koje donosi Ministarstvo. Djelatnosti za koje se plaća članski doprinos razvrstane su u 5 kategorija shodno odredbama Pravilnika o razvrstavanju djelatnosti za koje se plaća članski doprinos turističkim organizacijama, na način što su u prvoj grupi zastupljene djelatnosti čiji je prihod najviše neposredno zavisan od turizma, a poslednjoj grupi su one djelatnosti čiji je prihod najmanje zavisan od turizma.

Pravinikom o razvrstavanju djelatnosti za koje se plaća članski doprinos turističkim organizacijama (,,Sl.list CG“, broj 36/13) predviđene su djelatnosti koje su neposredno povezane sa turiznom za koje se plaća članski doprinos u turističkim organizacijama. Visina članskog doprinosa za djelatnosti koje su razvrstane navedenim pravilnikom, utvrđuje se članom 3 nacrta Odluke.

Saglasno članu 39 stav 1 Zakona o izmjenama i dopunama Zakona o turističkim organizacijama kojim je dato ovlašćenje Opštini da utvrdi visinu članskog doprinosa u rasponu od 50 do 10.000 € u zavisnosti od grupe djelatnosti i obima dobiti koji subjekat ostvari u godini prije godine za koju se utvrđuje članski doprinos, članom 3 nacrta Odluke propisani su pojedinačni iznosi članskog doprinosa u zavisnosti od grupe djelatnosti i pomenutog obima prihoda umanjenog za obim poslovih rashoda.

Kako je u prethodnoj Odluci u članu 1 bilo propisano da su obveznici članskog doprinosa sva pravna i fizička lica koja na teritoriji Opštine Kotor imaju svoje sjedište ili organizacioni dio, a koja ostvaruju prihod obavljanjem turističkih, ugostiteljskih i s turizmom neposredno povezanih djelatnosti, to je članom 1 nacrta Odluke, saglasno članu 37 Zakona, propisan širi krug obveznika ovog prihoda u odnosu na prethodnu Odluku, među kojim su navedena i pravna lica i preduzetnici koji na teritoriji Opštine Kotor imaju svoje sjedište ili organizacionu jedinicu, koji obavljaju turističku, ugostiteljsku i/ili sa turizmom neposredno povezanu djelatnost.

Obzirom da je članom 39 stav 2 alineja 2 predvidjeno da se visina članskog doprinosa određuje u zavisnosti od grupe djelatnosti i iznosa poslovnih prihoda koji član ostvari u godini prije godine za koju se utvrđuje članski doprinos umanjen za iznos poslovnih rashoda, bilo je potrebno uskladiti Odluku sa novom odredbom u Zakonu, jer se izmjenama Zakona kao osnovni element za utvrđivanje visine članskog doprinosa predviđa dobit, a ne prihod kako je to bilo propisano ranijim Zakonom. Zbog navedenog, bilo je potrebno korigovati i visinu članskog doprinosa koja je iskazana u tabeli, u članu 3 Odluke.

U skladu sa ovlašćenjem Opštine iz člana 39 stav 3 Zakona o turističkim organizacijama da svojim propisom utvrdi način obračunavanja i plaćanja ovog prihoda, članom 4 i članom 5 nacrta Odluke propisan je način plaćanja članskog doprinosa.

Član 6 nacrta Odluke je u skladu sa članom 40 Zakona o turističkim organizacijama.

Članom 8 nacrta Odluke, predviđene su kaznene odredbe u skladu sa članom 44 Zakona o turističkim organizacijama, kojim su utvrđeni iznosi novčanih kazni za preduzetnike, pravno lice i odgovorno lice u pravnom licu i fizičko lice za nepostupanje u skladu sa obavezama propisanim ovom odlukom, čime se doprinosi efikasnijoj primjeni njenih odredbi, kao i efikasnijoj naplati članskog doprinosa

Nacrt Odluke o izmjenama i dopunama Odluke o visini, načinu obračuna i plaćanja članskog doprinosa Turističkoj organizaciji opštine Kotor stavlja se na javnu raspravu u trajanju od 15 dana.

**Obrađivač:**

**SEKRETARIJAT ZA LOKALNE PRIHODE, BUDŽET I FINANSIJE**

**V.D. SEKRETARA**

**Ivo Magud**